[E]go Garnerus de Triangulo dominus Marigniaci et ego Elisendis uxor ejusdem notum facimus universis presentes litteras inspecturis quod nos pro remedio et salute animarum nostrarum dedimus et concessimus et quittavimus ecclesie Vallis lucentis Herbertum de Regniaco et Mariam uxorem ejus et liberos eorumdem, videlicet Michaelem, Johannem, Garnerum, Robertum, Odonem, Jacobum, Mariam, Androetum, Odelinam et Avelinam, et Galterum de Marigniaco, Eustachiam uxorem ejus, Gonardum clericum filium eorumdem. Promittimus etiam fide corporaliter a nobis prestita quod nos eidem ecclesie super predicta donatione legitimam garantiam portabimus et quod nichil de cetero in jam dictis Herberto, Galtero, uxoribus et liberis eorundem per nos vel per alios reclamabimus vel reclamari faciemus. In cujus rei testimonium ego Garnerus de Triangulo dominus Marigniaci et ego Elysendis uxor ejus comitissa Perticensis presentes litteras sigillorum nostrorum munimine fecimus roborari. Actum anno Gracie M° CC° vicesimo octavo mense januarii.